LATVIJAS VESELĪBAS UN SOCIĀLĀS

APRŪPES DARBINIEKU ARODBIEDRĪBA

( LVSADA)

Bruņinieku ielā 29/31-302, Rīgā, LV-1001 Tālr. 67847300, 67847304

Reģistrācijas Nr.40008043987 Fakss 67847303

Mājas lapa: [**www.lvsada.lv**](http://www.lvsada.lv)e-pasts: lvsada@lvsada.lv

23.04.2014. Nr.2/9-....

A. god./cien. EP deputāta kandidātam (-ei)

 LVSADA augstu vērtē Jūsu vēlmi kļūt par Latvijas tautas pārstāvi EP. Vienlaikus ceram, ka Jums ir plāns, kā rīkoties, lai Latvijas vēlētāji sajustu, ka Jūs patiesi aizstāvat viņu intereses.

 Viens no galvenajiem ES politiķu un pilsoņu pienākumiem ir cilvēktiesību stiprināšana. Kā norādīts EP mājas lapā, ES Pamattiesību harta papildina ES Padomes izstrādāto Eiropas Cilvēktiesību konvenciju. Tās vienīgais mērķis ir aizstāvēt personu pamattiesības, ko varētu skart tiesību akti, kurus pieņem ES iestādes un dalībvalstis; līdz ar Lisabonas līguma pieņemšanu, Pamattiesību harta ir ieguvusi juridisku spēku. Hartas preambulā teikts: *Šo tiesību īstenošana ir saistīta ar atbildību un pienākumiem pret citām personām, visu sabiedrību un nākamajām paaudzēm. Tāpēc Savienība atzīst turpmāk hartā izklāstītās tiesības, brīvības un principus*. Savukārt hartas 35. pants *Veselības aprūpe* paredz: *Nosakot un īstenojot visu Savienības politiku un darbības, ir jānodrošina augsts cilvēku veselības aizsardzības līmenis*.

 Kā norāda EP Informācijas birojs, saskaņā ar Lisabonas līgumu ES var *atbalstīt, koordinēt vai papildināt dalībvalstu darbu attiecībā uz cilvēku veselības aizsardzību un uzlabošanu*. EP priekšsēdētāja vietnieks Otmārs Karass (*Othmar Karas*) atzīmē: *Tas, ka dalībvalstu valdības ir demokrātiski likumīgas, nenozīmē, ka mums vairs nav vajadzīgs Eiropas Parlaments. Tas nozīmētu Eiropā pagriezt laiku atpakaļ par vairākām desmitgadēm*.

 EP ar tīmekļa starpniecību uzrunā ikvienu: *Jums ir kas sakāms? Lieciet sevi sadzirdēt! Iesniedziet Parlamentam lūgumrakstu, ja jūs uzskatāt, ka jūsu dzīvesvietā tiek pārkāpti ES tiesību akti*. Tieši tā 2012. gadā rīkojās LVSADA kopā ar vēl sešām nevalstiskajām organizācijām, lai aizstāvētu Latvijas iedzīvotāju cilvēktiesības uz savlaicīgu un kvalitatīvu veselības aprūpi. Atbildes joprojām nav, un galvenā morālā atbildība par to gulstas uz EP deputātiem no Latvijas. Diemžēl viņi atrunājas, ka veselības aprūpes organizēšana un sniegšana esot dalībvalstu *ekskluzīva kompetence*.

 Kāda ir Jūsu nostāja šinī jautājumā? Vai Jums ir konkrēts plāns, kā palīdzēsiet uzlabot veselības aprūpes pieejamību un kvalitāti Latvijā? Atkarībā no tā, kā Jūs atbildēsiet uz šiem jautājumiem, LVSADA patur tiesības aicināt vēlētājus vērtēt Jūsu un Jūsu pārstāvētās partijas attieksmi pret cilvēktiesību ievērošanu, izsakot Jums vai nu atbalstu, vai noraidījumu.

Ar cieņu,

Priekšsēdētājs V. Keris